Um 190 félagar í Eflingu fá greidda sjúkrapeninga upp á samtals 70 milljónir í dag þrátt fyrir að skrifstofa félagsins sé verulega undirmönnuð. Sjúkradagpeningar verða greiddir til um 190 félaga Eflingar í dag upp á samtals 70 milljónir króna. Margir starfsmenn skrifstofunnar hafa verið í veikindaleyfi síðan þeim var sagt upp um miðjan síðasta mánuð.
Sólveig Anna Jónsdóttir, formaður Eflingar, fullyrti þetta á Facebook-síðu sinni í gær.
Ragnar Ólason, aðstoðarframkvæmdastjóri, sagði í samtali við fréttastofu í morgun að peningarnir hefðu verið greiddir út nú þegar. Í venjulegu árferði er þetta ekki verkefni á borði aðstoðarframkvæmdastjóra en afar fáir eru við störf hjá Eflingu þessa dagana eftir að öllum starfsmönnum var sagt upp. Ragnar segir að greiðsla úr sjúkrasjóði hafi hins vegar gengið vel, þeir fáu starfsmenn sem vinni nú uppsagnarfrest sinn hafi farið í ýmiss verkefni síðustu daga auk þess sem einhverjir sumarstarfsmenn séu mættir til starfa. Ragnar segir að umsókn úr sjúkrasjóði fari í gegnum mínar síður á netinu og því ekki verið neitt vandamál fyrir Eflingarfélaga að sækja um peninginn þrátt fyrir að fáir hafi verið við störf. Sólveig Anna sagði einnig frá því í gær að um 250 umsóknir hafi borist um stöður á skrifstofu Eflingar, vinna við að fara yfir umsóknir hefjist strax.